b'\n_START_ARTICLE_\nCikli\xc4\x8dni AMP\n_START_PARAGRAPH_\nCikli\xc4\x8dni adenozinmonofosfat (kratica cAMP) je cikli\xc4\x8dni nukleotid, ki v telesu nastaja iz molekul ATP-ja. Ima vlogo sekundarnega obve\xc5\xa1\xc4\x8devalca (posreduje signale hormonov, na primer adrenalina in \xc5\xa1tevilnih peptidnih hormonov) ter v celici aktivira protein-kinaze.\n_START_SECTION_\nBiosinteza in razgradnja\n_START_PARAGRAPH_\nMolekula cAMP se v telesu sintetizira iz celi\xc4\x8dnega ATP-ja s pomo\xc4\x8djo encima adenilat-ciklaze. Aktivnost adenilat-ciklaze stimulirajo razni hormoni (npr. glukagon) in \xc5\xbeiv\xc4\x8dni prena\xc5\xa1alci (npr. noradrenalin), ki se ve\xc5\xbeejo na receptor v celi\xc4\x8dni membrani, ki je sklopljen s proteinom G._NEWLINE_Pri razgradnji se cAMP pretvori v AMP pod vplivom encima fosfodiesteraze. Kofein je inhibitor tega encima.\n_START_SECTION_\nUravnavanje presnove\n_START_PARAGRAPH_\nPreko aktivacije protein-kinaz se uravnavajo \xc5\xa1tevilni presnovni procesi, na primer glikogenoliza, lipoliza in izlo\xc4\x8danje tkivnih hormonov.'